**П Р А В И Л Н И К**

**о критеријумима за пријем деце на**

**целодневни боравак у
Предшколску установу ,,Лептирић'' Лајковац**

## Лајковац, јун 2024. године

##  На основу Правилника о условима за утврђивање приоритета за упис деце у предшколску установу (,,Сл. гласник Републике Србије'', бр. 44/2011), Закона о финансијској подршци породици са децом ("Сл. гласник Републике Србије", бр. 113/2027, 50/2028, 46/2021 – одлука УС, 51/2021 – одлука УС, 53/2021 – одлука УС, 66/2021, 130/2021, 43/2023 – одлука УС, 62/2023 и 11/2024 – одлука УС), Одлуке о мрежи јавних предшколских установа на подручју Општине Лајковац и члана 57. став 1. тачка 1) Статута Предшколске установе ,,Лептирић'' Лајковац, бр.544 од 06.06.2022. године и Првих измена и допуна Статута Предшколске установе ,,Лептирић'' Лајковац, бр.393 од 08.04.2024. године, Управни одбор Предшколске установе ,,Лептирић'' Лајковац, на својој VIII седници одржаној јуна 2024. године, донео је

**П Р А В И Л Н И К**

**о критеријумима за пријем деце на**

 **целодневни боравак у Предшколску установу**

**,,Лептирић'' Лајковац**

**I ОПШТЕ ОДРЕДБЕ**

**Члан 1**.

Овим Правилником утврђују се критеријуми за пријем деце и ближи услови за утврђивање приоритета за упис деце на целодневни боравак у Предшколску установу ,,Лептирић'' Лајковац (у даљем тексту: Установа), а према потребама родитеља (у даљем тексту: Корисник услуга) .

**Члан 2.**

У Предшколску установу ,,Лептирић'' Лајковац се примају деца на целодневни боравак од 1 – 6,5 година старости у зависности од смештајних могућности, а обезбедиће им се збрињавање за време радног ангажовања њихових родитеља, задовољити развојне потребе – потребе за социјализацијом, васпитањем и образовањем, што чини васпитно-образовну функцију установе и превентивно-здравствена заштита деце .

**Члан 3.**

Пријем деце у Установу врши се на основу јавног конкурса који расписује Управни одбор Установе и током године уколико то захтевају потребе породица.

**Члан 4.**

Поступак пријема и доношење одлуке о пријему деце у вртић врши Комисија за пријем деце коју именује Управни одбор Установе.

**Члан 5.**

По расписаном конкурсу за пријем деце електронски у Установу који траје најдуже 30 дана од 01.06. до 30.06., родитељ / старатељ или други законски заступник подноси пријаву електронским путем, преко Портала е-управе.

Рродитељ / старатељ или други законски заступник пријаву за пријем деце на целодневни боравак може доставити и лично уз следећа документа:

- пријаву за упис (добија се у Установи);

-фотокопију радних књижица, односно копију Уговора о раду за родитеље или копију М-А пријаве на обавезно социјално осигурање;

- копију извода из матичне књиге рођених за дете;

- доказ о месту пребивалишта за оба родитеља (фотокопија личних карти).

**Члан 6.**

Деца која су у предходној години била уписана у Установу, а нису раскинула уговор, чији су родитељи измирили све обавезе према Установи настављају да користе услуге Установе, без подношења захтева на расписани конкурс из члана 3. овог Правилника.

**II КРИТЕРИЈУМИ ЗА ПРИЈЕМ ДЕЦЕ У УСТАНОВУ**

**Члан 7.**

Предшколска установа у складу са својим могућностима и исказаним потребама породица за различитим програмима предшколског васпитања и образовања, на захтев родитеља, односно старатеља, врши упис деце предшколског узраста, према следећим критеријумима за утврђивање приоритета за упис:

1. деца из друштвено осетљивих група:
2. деца жртве насиља у породици,
3. деца из породица која користе неки облик социјалне заштите и деца без родитељског старања,
4. деца самохраних родитеља,
5. деца из социјално нестимулативних средина,
6. деца са сметњама у психофизичком развоју,
7. деца из породице у којој је дете које је тешко оболело или има сметње у психофизичком развоју,
8. деца тешко оболелих родитеља,
9. деца чији су родитељи ратни војни инвалиди или имају статус расељеног или прогнаног лица,
10. деца предложена од стране центра за социјални рад,
11. деца из средина у којима је услед породичних и других околности угрожено здравље, безбедност и развој;
12. деца запослених родитеља и редовних студена;
13. деца која имају статус трећег и сваког наредног детета у примарној породици;
14. деца чија су браћа или сестре уписани у исту предшколску установу;
15. остала деца.

**III ПРАВА И ДУЖНОСТИ РОДИТЕЉА И УСТАНОВЕ**

**Члан 8.**

Бодовање деце по захтевима за пријем по расписаном конкурсу врши се на следећи начин:

1. деца из осетљивих група тачка 1) до 10) ....................................................... 100 бодова
2. деца запослених родитеља и редовних студената........................................ 90 бодова
3. деца која имају статус трећег и сваког наредног детета у примарној породици ................................................................................................................................ 70 бодова
4. деца чији један родитељ ради, а други не ради ................................................. 30 бодова
5. деца чија су браћа или сестре уписани у исту предшколску установу........... 20 бодова

Уколико се захтев за пријем односи на треће и свако наредно дете у породици, утврђеном броју бодова додаје се додатних 10 бодова.

Уколико родитељ конкурише за више од једног детета, свако наредно дете има 20 бодова.

**Члан 9.**

Деца родитеља који нису запослени примаће се само у оним узрастима и групама где евентуално буде имало места.

**Члан 10.**

Ако се на конкурс јави мање деце него што у васпитним групама има слободних места, а постоји интерес родитеља, деца ће се примати без бодовања, као и деца са територије друге општине.

**Члан 11.**

Бодовна листа се сређује према броју деце у јасленим и васпитним групама.

**Члан 12.**

Рангирање деце врши се на основу броја бодова који се добије по овом Правилнику.

Захтеви родитеља чија деца не могу да се приме због ограничених смештајних капацитета Установе задржавају се у Установи и исти се решавају током године, уколико се укажу слободна места на основу бодовне листе.

**Члан 13.**

Бодовна листа истиче се на огласној табли Установе на увид родитељима.

**Члан 14.**

Родитељ, односно старатељ детета чије дете није примљено у Установу има право да поднесе приговор Управном одбору Установе, у року од 15 дана од дана истицања бодовне листе на огласној табли Установе.

**Члан 15.**

Родитељ чије је дете примљено у Установу, дужан је да обавести Установу да прихвата пријем и да у року који одреди Установа обавештењем, закључи уговор о коришћењу услуга Установе.

Уколико родитељ у року из претходног става не обавести Установу о прихватању пријема и не потпише уговор, сматраће се да не прихвата упис детета у Установу, те ће се његов захтев брисати из евиденције.

**Члан 16.**

Права и обавезе родитеља и Установе, регулишу се уговором о коришћењу услуга Установе.

**Члан 17.**

Родитељ је дужан да пре почетка коришћења услуга Установе за примљено дете донесе попуњен здравствени лист детета (оверен од изабраног педијатра), уредан брис и потврду да је дете здраво за боравак у колективу.

**Члан 18.**

Уколоко се по мишљењу педијатра одлаже пријем детета (дете тренутно болесно), као и у другим оправданим случајевима, родитељ је дужан да склопи уговор са Установом и преузме обавезу плаћања услуга (режијски трошкови).

**Члан 19.**

Трошкове које плаћају корисници услуга чија су деца смештена на целодневни боравак у објектима Установе умањују се и то:

1. 100 % треће и свако наредно дете из породице, без обзира да ли претходна деца бораве или не бораве у Установи
2. 100 % за децу из материјално угрожених породица
3. 100 % за децу без родитељског старања, за децу у старатељским породицама и деца у хранитељским породицама до предшколског узраста и предшколског узраста под условом да не остварују право на дечији додатак
4. 50 % за децу са сметњама у развоју и децу са инвалидитетом до предшколског узраста
5. 50 % за децу у једнородитељским породицама (једнородитељска породица јесте породица у којој један родитељ врши самостално право, под условом: Да је други родитељ непознат, да је други родитељ преминуо, а није остварено право на породичну пензију, да је други родитељ постао потпуно и трајно неспособан за рад, а није стекао право на породичну пензију, да се други родитељ налази на издржавању казне затвора дуже од од шест месеци...
6. 20 % за друго дете из породице без обзира да ли остала деца бораве у Установи.

**Члан 20.**

За дане присуства и дане када је дете неоправдано одсутно из Установе, корисник услуга плаћа пуну цену услуге, а за дане када је дете оправдано одсутно, корисник услуга плаћа 50 % од цене услуга.

Оправдано одсутним сматра се изостанак због болести детета, што се правда потврдом педијатра (лекара), односно коришћењем годишњег одмора родитеља (максимум 30 радних дана годишњег одмора у току године), што се правда потврдом послодавца.

 Уколико боловање траје преко 30 дана родитељ може привремено исписати дете (тада не постоји гаранција да ће се поново уписати у исту групу и код истог васпитача).

**Члан 21.**

Родитељ, односно старатељ детета дуговање за боравак детета измирују до 10. у месецу за претходни месец.

**Члан 22.**

За време годишњег одмора (један месец у току године) родитељ плаћа режију у износу од 50% од цене боравка уз потврду о коришћењу годишњег одмора родитеља.

Право на годишњи одмор остварује дете, са преко 6 месеци боравка у објекту (два дана по месецу проведених у објекту).

**Члан 23.**

 Родитељ који за боравак детета дугује више од два месеца изгубиће својство корисника услуга ПУ ,,Лептирић'' Лајковац принудним исписом из групе чиме се губи право на смештај у вртићу. Иста се бришу са евиденције боравка деце док се наведени дуг не измири.

**Члан 24.**

Уколико корисник услуга жели да раскине уговор, дужан је да свој захтев за раскид уговора достави Установи, најкасније 15 дана пре прекида коришћења услуга.

**Члан 25.**

Овај Правилник ступа на снагу осмог дана од дана објављивања на огласној табли Установе.

Ступањем на снагу овог Правилника, престају да важе одредбе Правилника о критеријуми за пријем деце на целодневни боравак у Предшколској установи ,,Лептирић'' Лајковац, број 300 од 24.04.2019. године.

 **Број: 650**

**Дана, 07. јун 2024. године ПРЕДСЕДНИК**

 **УПРАВНОГ ОДБОРА**

 **\_\_\_\_\_\_\_\_\_\_\_\_\_\_\_\_\_\_\_**

 **Јасмина Петровић**



